钦定古今图书集成/理学汇编/文学典/第171卷 > 《陈亮龙川集》 > 《书作论法》
## 钦定古今图书集成/理学汇编/文学典/第171卷 > 《陈亮龙川集》 > 《书作论法》

大凡论不必作好语言，意与理胜，则文字自然超众。
故大手之文，不为诡异之体而自然宏富，不为险怪
之辞而自然典丽，奇寓于纯粹之中，巧藏于和易之
内。不善学文者，不求高于理与意，而务求于文彩辞
句之间，则亦陋矣。故杜牧之云：“意全胜者，辞愈朴而
文愈高；意不胜者，辞愈华而文愈鄙。”昔黄山谷云：“好
作奇语，自是文章一病。但当以理为主，理得而辞顺，
文章自然出群拔萃。”